ЩIэблэр хэкупсэу ягъасэ
Налшык къалэ округым и езанэ лъыхъуакIуэ гупым хэтхэр иджыблагъэ я хьэщIащ Курп Ипщэ къуажэм дэт еджапIэм щIэс ныбжьыщIэхэм. А школым щекIуэкIащ щIэблэр хэкупсэу гъэсэным теухуа дерс.
ЗэIущIэр къызэрагъэпэщат Тэрч щIыналъэм ЕгъэджэныгъэмкIэ и управленэм щIалэгъуалэ политикэмкIэ и къудамэм и лэжьакIуэхэмрэ Урысейм и ФСБ-мрэ МВД-мрэ я Тэрч куей къудамэхэмрэ. Хэку зауэшхуэм и напэкIуэцIхэм щыщу иджыри къэс дызыщымыгъуазэхэр къэтIэщIыжыным, абы хэтауэ къэзымыгъэзэжахэм я Iуэху зэрыхъуам и пэжыпIэр, зауэлIхэм я цIэ-унэцIэхэр зэхэгъэкIыным теухуауэ япэ лъыхъуакIуэ гупым хэтхэм зэфIагъэкIхэм школакIуэхэм яхутепсэлъыхьащ гупым и унафэщI Степанов Андрей, Урысей МВД-м и лэжьакIуэхэм я щIэныгъэм щыхагъахъуэу Кавказ Ищхъэрэм щыIэ институтым и музейм и налшык къудамэм и уна-фэщI Кузьмин Евгений, КъБР-м щыIэ МВД-м и «Фэеплъ» лъыхъуакIуэ гупым и лIыкIуэ Заруцкий Олег сымэ. Фигу къэдгъэкIыжынщи, а гупым хэтхэрщ Курп лъагапIэхэм деж щыхэ-кIуэда совет сэлэтхэм ящыщу 10-м я къупщхьэхэр 2012 гъэм къэзыгъуэтыжар.
ЗэIущIэм хэтащ Тэрч районым балигъ мыхъуахэм я IуэхухэмкIэ и IэнатIэм и унафэщI Къанкъуэщ Ася, ЕгъэджэныгъэмкIэ управленэм щIалэгъуалэ политикэмкIэ и къудамэм и унафэщI Накуэ Сослан, Курп Ипщэ къуажэм и ветеранхэм я зэгухьэныгъэм и тхьэмадэ Ащхъуэт Хьэутий сымэ. НыбжьыщIэхэм а махуэм Iэмал яIащ плащ-палаткэр зытраубгъуэну, зауэлIым и гъущI пыIэ цIыкIур зыщхьэратIэгъэну, апхуэдэуи совет зауэлIхэм я фочхэм еплъыну — кIэщIу жыпIэмэ, зэман жыжьэм ижь зыщIрагъэхуну. Хэку зауэшхуэм и лъэхъэнэм «къикIа» хьэпшыпыщIэхэр иIэ хъуащ иджы школ музейм. Къэлъы-хъуакIуэхэм школым тыгъэ хуащIащ шэ зыпхыкIа шыуан цIыкIур, совет топышэм и къутахуэхэр, пIатIрон гъэуахэр.
ЗэIущIэм и кIэухым Степанов Андрей ныбжьыщIэхэм яжриIащ, езыхэр хуеймэ, я адэ-анэхэми къыхуадэмэ, я лъыхъуакIуэ зекIуэхэм ящыщ зым ахэр здрашэжьэну зэрыхьэзырыр.
КIУАНТIЭ Замирэ,
Тэрч районым и щIыпIэ администрацэм и пресс-IуэхущIапIэм и лэжьакIуэ.
